Þingræður haldnar á Alþingi Íslendinga

Frsm. (Þorsteinn Þorsteinsson) : Fjhn. flytur þetta frv. að beiðni hæstv. fjmrh. Það er ekki flókið né mikið um það að segja. Frv. felur aðeins í sér þá breyt., að lestagjald af skipum verði innheimt um leið og önnur gjöld af svipuðu tagi, vegna þess að það mun auðvelda framkvæmd þeirrar innheimtu. Þetta gjald var áður, samkv. l., innheimt á manntalsþingi, en með þessu fyrirkomulagi verður það innheimt nokkru fyrr. Annars þarf ekki að orðlengja þetta frekar. N. telur það svo sjálfsagðan hlut að breyta þessu. Það er ekkert til óhagræðis fyrir útgerðarmenn, en til mikils hægðarauka fyrir alla innheimtu, og kemst greiðslan fyrr til ríkissjóðs en ella. Ég legg til, að málinu verði vísað að lokinni þessari umr. til 2. umr.



Herra forseti. Frv. þetta er flutt samkv. beiðni hæstv. dómsmrh., og hafa nm. óbundnar hendur um afgreiðslu málsins þrátt fyrir flutning þess. En frv. þetta er flutt að tilhlutun Kvenréttindafélags Íslands, og felur það í sér breytingu á réttarfarinu í barnsfaðernismálum, sem ætti að verða barnsmæðrum til mikils hægðarauka. Ég er ekki sannfærður um, að þessara lagabreytinga þurfi með, en allshn. taldi rétt að athuga þetta nánar á milli umr. Ég legg því til, þótt frv. sé flutt af allshn., að því verði vísað til allshn. og 2. umr.

Félags- og dómsmrh. (Finnur Jónsson) : Það leikur vafi á, hvort réttindi þau, sem hér um ræðir, felast í núgildandi löggjöf, og í framkvæmd virðist sem þetta væri ekki í löggjöfinni, en frv. þetta tæki af allan vafa í þessum efnum. - Mér væri því kært, ef allshn. vildi athuga þetta og hvernig framkvæmd þessara mála hefur verið, sem ég tel ekki hafa verið viðunandi hingað til.

Frsm. (Bjarni Benediktsson) : Herra forseti. Frv. þetta er flutt af allshn. samkv. beiðni félagsins Tækni, sem er félagsskapur manna, sem lokið hafa tæknilegri menntun, en mega þó ekki, samkv. núgildandi l., kalla sig verkfræðinga. Þessum mönnum finnst því gengið á rétt sinn í núgildandi lögum. Frv. miðar ekki í þá átt að umsteypa löggjöfinni, heldur fái þeir að kalla sig ingeniöra án tillits til íslenzkrar löggjafar, ef þeir hafa unnið að verkfræðistörfum áður en l. voru samþ. Það virðist engin ósanngirni felast í þessu, og taldi n. því rétt að koma því á framfæri, án þess hún hafi tekið afstöðu til málsins. Ég legg svo til, að frv. verði vísað til 2. umr. og allshn., en því hefur verið skotið að mér, að frekar bæri að vísa frv. til iðnn., en ég álít, að ef því yrði ekki vísað til allshn., þá bæri frekast að vísa því til menntmn.



Ég vil í tilefni af frv. benda á, að í 2. gr. þess er farið fram á, að gerð verði talsverð efnisbreyt. á l., og er það því villandi, sem segir í grg. frv., að hér sé einungis um smávægilega breyt. að ræða. Þetta er einmitt það, sem deilan hefur staðið um, hvort háskólagengnir menn einir megi kalla sig verkfræðinga eða einnig aðrir. Ef þetta yrði samþ., má því búast við, að síðar kæmu fram kröfur frá mönnum, sem ekki eru háskólagengnir, um að öðlast þessi réttindi. Ég vil einnig minna á, að á síðasta Alþ. var borin fram þáltill., þar sem farið var fram á, að allir þeir, sem nú stunda tæknislegt nám í Ameríku, fengju þessi réttindi. Ég ætla ekki að deila um það, til hvaða n. ætti að vísa málinu, en tel það eiga heima í iðnaðarnefnd. Ég vildi einungis leggja áherzlu á það, að það er mesti misskilningur, að hér sé um litla breyt. að ræða.

Frsm. (Bjarni Benediktsson) N. ber ekki ábyrgð á grg. frv., en ég tel það þó rétt, sem í grg. segir, að hér sé aðeins um smávægilega breyt. að ræða. Allir þeir, sem tóku próf eftir gildistöku l., mega ekki kalla sig verkfræðinga, en þeir, sem tóku sín próf áður en lögin tóku gildi og höfðu áður kallað sig verkfræðinga, njóti réttinda þeirra, sem þeir hafa haft. Ég tel því, að hér sé ekki um meginbreyt. að ræða, eins og hv. þm. Barð. sagði, heldur aðeins smávægilega breytingu.